Lavastus kandideeris kõikides sobivates kategooriates, kokku lausa viieteistkümnes. Vaheldumisi nimiosa mänginud kolme noort näitlejat pärjati ainulaadse parima näitleja auhinnaga ning auhinna viis koju ka lavastaja.    «Billy Elliot» põhineb 2001. aastal kolmele Oscarile kandideerinud filmil, kus peaosa mängis Jamie Bell. Lavastus, mis jutustab loo Põhja-Inglismaalt pärit kaevuri pojast, kes unistab tantsijakarjäärist, on osutunud Broadwayl ülimenukaks.    Muusikali helilooja  Sir Elton John jäi parima originaalmuusika auhinnast siiski ilma, see läks lavastusele «Next to Normal».    Parima muusikali Tonyt vastu võttes tänas Sir Elton Broadway publikut sooja vastuvõtu eest. «Saabusime siia majanduslikult väga raskel ajal. Avasite meile oma rahakotid ja südamed ning armastame teid selle eest,» vahendas BBC mehe sõnu.    Lavastaja Stephen Daldry sõnul on Billy Ellioti looga töötamine olnud tõeline õnnistus juba viimased kümme aastat. Ta nimetas tööd pikaks ja  eriskummaliseks rännakuks.    Daldry sõnul kuulub auhind kõigile lavastusega seotud inimestele ja eriti «kolmele väikesele Billyle», viidates kolmele peaosatäitjale: David Alvarezile, Trent Kowalikile ja Kiril Kulishile.  Filmi ning ka muusikali produtsendil Eric Fellneril jätkub Tony auhindade hääletajatele vaid kiidusõnu. «See on uskumatu tunnustus ja au. Oleme meelitatud,» ütles ta.    «Billy Elliot» esietendus Londonis 2005. aastal. Kaks aastat hiljem hakati tükki mängima ka  Austraalia suurlinnas Sydneys. Auhinnagalal mälestati ka briti näitlejannat Natasha Richardsoni, kes hukkus tänavu märtsis traagilises suusaõnnetuses.